"Zadivljuje efikasnost američkog sudstva" - hrvatski suci u Sjedinjenim Državama (21/8/01) - 2001-08-21
Cilj studijskog boravka bio je upoznati se s administracijom američkih sudova
Četiri suca iz Pule, Labina i Buja posjetili su posljednjih tjedana niz američkih pravosudnih ustanova - od ministarstva pravosuđa, pa do saveznih i lokalnih sudova, ali i druge sa pravosuđem neizravno povezane institucije, primjerice policijske postaje i pravne fakultete. Njihov boravak u Americi organizirao je Ured Državnog tajništva za obrazovnu i kulturnu suradnju. O svojim utiscima s ovog studijskog putovanja govori Ivan Milanović, predsjednik Županijskog suda u Puli. Ivan Milanović kaže da su ga najviše zanimala američka iskustva u provođenju procesne discipline, odnosno pitanje efikasnosti sudstva. Ekspeditivnost u rješavanju predmeta, pogotovo u građanskoj parnici, problem je hrvatskog pravosuđa: na sudsku se odluku često čeka godinama. Procjenjuje se da u Hrvatskoj na početak postupka čeka oko milijun zaostalih predmeta. Upitali smo gospodina Milanovića je li u američkoj sudnici imao prilike vidjeti nešto što bi moglo olakšati rješavanje tog problema? "Vidjeli smo mnoge stvari koje se mogu primjeniti kod nas. Impresionirala nas je ekspeditivnost, organiziranost u radu. Posebno informatizacija suda, kao bitni segment, koja pomaže da se predmeti ubrzaju i dovršavaju. Tu je također i ustanova sudske nagodbe. U američkom pravosuđu, oko 95 posto sporova završava nagodbom, što bitno pridonosi smanjenju troškova. U Hrvatskoj, nagodbom završava tek jedan posto predmeta, a sve ostalo ide pred sud. To odugovlači postupak a postupak je također i skuplji. Pred sudom trebaju završavati tek najsloženiji slučajevi." Gospodin Milanović i njegovi kolege iz Labina i Buja posjetili su Washington, Philadelphiu, Baltimore, Luisville i Williamsburg. U Louisvillu, u saveznoj državi Kentucky, istarski su suci posjetili okružni sud s kojim već godinama vrlo uspješno surađuju. Na jesen, Istru će posjetiti suci iz Kentuckya. "Svake godine u nadležnosti Županijskog suda u Puli održavamo sastanak sa svim sucima iz našeg područja, a dolaze i čelni ljudi hrvatskog pravosuđa. Dogovoreno je da nas posjete i američki kolege iz suda u Louisvilleu, i da održe predavanje o načinu kako se predmeti mogu rješavati poravnanjem, odnosno nagodbom" - rekao je gospodin Milanović. Hoće li i američki suci, kada posjete Hrvatsku, nešto naučiti iz iskustva lokalnih sudova? Odnosno, je li baš sve što je vidio u Americi zaista pohvalno? - zapitali smo predsjednika Županijskog suda u Puli. "Sve ima i svoju dobru i lošu stranu. Američki pravni sustav je efikasan i brz. Upravo je impresivno kako je kompjuteriziran. No, u svemu tome, mene je zasmetao – možda se i varam – nedostak ljudske dimenzije. Kod nas je naime predmet konkretan čovjek, mi osjećamo da iza svakog tog predmeta stoje živi ljudi. Imam osjećaj, na žalost, da se u Sjedinjenim Državama radi ipak samo o sudskim predmetima. Efikasnošću i brzinom gubi se ljudska dimenzija, koja kod nas ipak dolazi do izražaja. Ovdje je sudovanje, barem je to moj utisak, kao na tvorničkoj tekućoj traci." Ivan Milanović, predsjednik Županijskog suda u Puli, smatra da “sudski postupak treba ubrzati, ali da se ljudi ne bi smjeli tretirati kao predmeti.” Međutim, on dodaje da mu je jasno zbog čega je u velikim američkim gradovima poput Philadelphie ili Baltimorea takva "hiper-ekspeditivnost" nužna. Naime, bez nje, i ovdašnji bi sudovi bili zagušeni predmetima, kaže gospodin Milanović.